Bristol L型

Bristol L型係英國Bristol出嘅一款前置引擎單層巴士同客車底盤，1937年亮相。佢取代咗原有嘅Bristol H型同埋J型單層巴士。

生產史
L型同H型、J型嘅最大唔同在於副波箱改為緊貼住引擎，跟返市場上第二啲單層巴士大隊。而引擎亦唔似得H型同J型噉樣有配過汽油引擎，佢初時可以配吉拿4LW、5LW或者6LW柴油引擎，車型代號分別係L4G、L5G同埋L6G。巴士尺寸跟隨嗰時嘅限制，長27呎半，闊7呎半。

Bristol L型自投產初期就已經俾Bristol母公司Tilling Group旗下嘅多間巴士公司引入，而一啲Tilling Group以外嘅巴士公司都有買，可以配唔同廠嘅巴士或客車車身。1940年二次大戰初期，Bristol接到政府軍需部指示停產巴士。到咗1941年，巴士生產商獲准繼續生產手頭上未完成嘅巴士，呢啲獲「解凍」嘅巴士，由戰時運輸部分配畀有需要嘅巴士公司，當中排最後嗰兩架係用發生爐煤氣去驅動吉拿6LW引擎。

二次大戰過後嘅1946年，Bristol L型恢復生產，除咗多咗AEC A202同埋Bristol AVW引擎嘅選擇之外，亦轉咗用新嘅引擎散熱水箱，安裝位置比起舊款嘅低，後面嘅引擎蓋亦同樣得以降低。除咗英國本土之外，L型巴士亦有出口去南非同埋印度，由於南非對巴士嘅尺寸限制寬鬆過英國，嗰頭嘅巴士公司引入嘅L型巴士有長30呎闊7呎半同埋長30呎闊8呎版本。到1950年英國將單層巴士尺寸放寬至長30呎闊8呎，英國嘅巴士公司至可以引入30呎長嘅L型巴士，並出現車型代號LL6B、LWL5G同埋LWL6B嘅版本。

1948年，Tilling Group嘅巴士業務俾英國政府收購，撥入British Transport Commission。Bristol成為國營機構之後，只可以賣巴士畀英國本土嘅國營巴士公司。賣畀非國營巴士公司嘅Bristol L型喺1952年或之前出廠；而原屬Tilling Group嘅巴士公司將Bristol L型列為標準，往後嘅Bristol L型巴士都係佢哋買嘅。

停產
1948年，Bristol喺商用車展展出咗可以配單層或雙層巴士車身嘅M型巴士，但係冇投產到。1950年代，中置引擎單層巴士成為市場主流，令前置引擎嘅L型銷量下跌。Bristol L型喺1954年停產，比雙層嘅Bristol K型嚟得早，由Bristol LS取代。

The Bristol L Web Site

巴士型號